Геополитическа адекватност: България да се изостри към Турция!
България трябва да заеме много по-остра позиция към Турция. Това смята международният наблюдател и експерт по сигурност Алекс Алексиев. "Позицията на България в геополитическата картина не е много адекватна. Би трябвало да имаме много по-остра позиция към Турция. Все още имаме управници, които мислят, че Русия е по-важна за нас отколкото държавата ни", каза специалистът в предаването "България сутрин" на телевизия Bulgaria ON AIR. Според него най-тревожното е, че в Турция се налага ислямистка диктатура. "Там демокрация вече няма. Трябва да бъдем нащрек за събитията в южната ни съседка", каза Алексиев. Той призова България да изгони турските граждани, които управляват българското мюфтийство. "Има достатъчно българи мюсюлмани, които могат да изпълнят тази роля", смята още наблюдателят. Алекс Алексиев коментира и твърденията, че предстои избухване на нов световен конфликт. Експертът е категоричен, че в никакъв случай не сме на прага на трета световна война, въпреки че геополитическата ситуация далеч не е спокойна.  По публикацията работи: Вера К. Александрова